CELEX ID: 32011R0834
Publication Date: 2011-08-19

Document:
KOMISIJOS REGLAMENTAS (ES) Nr. 834/2011
2011 m. rugpjūčio 19 d.
kuriuo iš dalies keičiamas Europos Parlamento ir Tarybos reglamento (EB) Nr. 689/2008 dėl pavojingų cheminių medžiagų eksporto ir importo I priedas
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. birželio 17 d. Europos Parlamento ir Tarybos reglamentą (EB) Nr. 689/2008 dėl pavojingų cheminių medžiagų eksporto ir importo (1), ypač į jo 22 straipsnio 4 dalį,
kadangi:
(1)
Reglamentu (EB) Nr. 689/2008 įgyvendinama 1998 m. rugsėjo 11 d. pasirašyta ir Tarybos sprendimu 2003/106/EB (2) Bendrijos vardu patvirtinta Roterdamo konvencija dėl sutikimo, apie kurį pranešama iš anksto, procedūros, taikomos tam tikroms pavojingoms cheminėms medžiagoms ir pesticidams tarptautinėje prekyboje;
(2)
Reglamento (EB) Nr. 689/2008 I priedas turėtų būti iš dalies pakeistas atsižvelgiant į reguliavimo priemones, taikomas tam tikroms cheminėms medžiagoms pagal 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (3), 1998 m. vasario 16 d. Europos Parlamento ir Tarybos direktyvą 98/8/EB dėl biocidinių produktų pateikimo į rinką (4) ir 2006 m. gruodžio 18 d. Europos Parlamento ir Tarybos reglamentą (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantį Europos cheminių medžiagų agentūrą, iš dalies keičiantį Direktyvą 1999/45/EB bei panaikinantį Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (5);
(3)
cheminės medžiagos etalfluralinas, indolilacto rūgštis ir tiobenkarbas neįtrauktos kaip veikliosios medžiagos į Direktyvos 91/414/EEB I priedą, kad jas būtų uždrausta naudoti kaip pesticidus, todėl jos turėtų būti įtrauktos į Reglamento (EB) Nr. 689/2008 I priedo 1 ir 2 dalyse pateiktus cheminių medžiagų sąrašus;
(4)
cheminė medžiaga guazatinas neįtraukta kaip veiklioji medžiaga į Direktyvos 91/414/EEB I priedą ir ši cheminė medžiaga, vadinama guazatino triacetatu, neįtraukta kaip veiklioji medžiaga į Direktyvos 98/8/EB I, IA arba IB priedą, kad ją būtų uždrausta naudoti kaip pesticidą, todėl ji turėtų būti įtraukta į Reglamento (EB) Nr. 689/2008 I priedo 1 ir 2 dalyse pateiktus cheminių medžiagų sąrašus. Guazatino įtraukimas į I priedą sustabdytas, kadangi pagal 2008 m. sausio 17 d. Komisijos reglamento (EB) Nr. 33/2008, nustatančio išsamias Tarybos direktyvos 91/414/EEB nuostatų taikymo taisykles, susijusias su veikliųjų medžiagų, įtrauktų į šios direktyvos 8 straipsnio 2 dalyje nurodytą darbų programą, bet neįtrauktų į jos I priedą, vertinimu įprasta ir skubos tvarka (6), 13 straipsnį pateikta nauja įtraukimo į Direktyvos 91/414/EEB I priedą paraiška. Pareiškėjas šią naują paraišką atsiėmė, todėl nebeliko priežasties, dėl kurios buvo sustabdytas tos cheminės medžiagos įtraukimas į I priedą. Todėl cheminė medžiaga guazatinas turėtų būti įtraukta į Reglamento (EB) Nr. 689/2008 I priedo 1 ir 2 dalyse pateiktus cheminių medžiagų sąrašus;
(5)
cheminė medžiaga 1,3-dichlorpropenas neįtraukta kaip veiklioji medžiaga į Direktyvos 91/414/EEB I priedą, kad ją būtų uždrausta naudoti kaip pesticidą, todėl ji turėtų būti įtraukta į Reglamento (EB) Nr. 689/2008 I priedo 1 ir 2 dalyse pateiktus cheminių medžiagų sąrašus. 1,3-dichlorpropeno įtraukimas į I priedo 2 dalį sustabdytas, kadangi pagal Reglamento (EB) Nr. 33/2008 13 straipsnį pateikta nauja įtraukimo į Direktyvos 91/414/EEB I priedą paraiška. Išnagrinėjus šią naują paraišką vėl buvo nuspręsta neįtraukti 1,3-dichlorpropeno kaip veikliosios medžiagos į Direktyvos 91/414/EEB I priedą, kad ją ir toliau būtų uždrausta naudoti kaip pesticidą, todėl nebeliko priežasties, dėl kurios buvo sustabdytas tos cheminės medžiagos įtraukimas į I priedo 2 dalį. Todėl cheminė medžiaga 1,3-dichlorpropenas turėtų būti įtraukta į Reglamento (EB) Nr. 689/2008 I priedo 2 dalyje pateiktą cheminių medžiagų sąrašą;
(6)
cheminė medžiaga haloksifopas-P įtraukta kaip veiklioji medžiaga į Direktyvos 91/414/EEB I priedą, kad šios cheminės medžiagos nebebūtų uždrausta naudoti kaip pesticido. Todėl šią veikliąją medžiagą, vadinamą haloksifopu-R, reikėtų išbraukti iš Reglamento (EB) Nr. 689/2008 I priedo 1 dalies;
(7)
todėl Reglamento (EB) Nr. 689/2008 I priedas turėtų būti atitinkamai iš dalies pakeistas;
(8)
siekiant valstybėms narėms ir pramonės atstovams suteikti pakankamai laiko imtis šiam reglamentui įgyvendinti reikalingų priemonių, šio reglamento taikymą reikėtų atidėti;
(9)
šiame reglamente numatytos priemonės atitinka Reglamento (EB) Nr. 1907/2006 133 straipsniu įsteigto komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 689/2008 I priedas iš dalies keičiamas pagal šio reglamento priedą.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Jis taikomas nuo 2011 m. spalio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2011 m. rugpjūčio 19 d.

EuroVoc Classification:
Level 1: 100147
100156
Level 2: 100193
100249
100245
100196
Level 3: 614
2442
13
2014
All Descriptors: 191
2357
3190
3191
5451